**Ассалому-алайкум, ҳурматли ҳарбийлар, ҳамкасблар!**

Сизларни Ватан ҳимоячилари куни ҳамда Ўзбекистон Республикаси Қуролли Кучларининг ташкил этилганига 26 йиллиги муносабати билан муборакбод этаман.

Давлатимиз раҳбари, Ўзбекистон Қуролли кучлари Бош қўмондони Шавкат Миромонович томонларидан миллий армиямизни изчил ислоҳ этиш борасида сўнгги 1 йил ичида тубдан янгиланган чора-тадбирлар амалга оширилмоқда. Натижада, мамлакатимиз хавфсизлиги ва барқарорлиги, ҳудудий яхлитлиги ҳамда сарҳадларимиз дахлсизлигини ишончли ҳимоя қилишга қодир ихчам, тезкор, замонавий қурол-яроғ ва ҳарбий техника, замонавий ахборот коммуникация технологиялари билан таъминланган миллий армиямиз шаклланди.

Бу эътибор самарасини Ўзбекистон Республикаси ахборот технологиялари ва коммуникацияларини ривожлантириш вазирлиги Махсус авария-тиклаш бошқармаси мисолида ҳам кўриш мумкин. Ҳарбий қисмнинг моддий-техник базаси замонавий техника билан мустаҳкамланиб, ўқув-машқ жараёнларида ахборот-коммуникация технологияларидан кенг фойдаланилмоқда. Натижада, бошқарма авария-тиклаш ишларини олиб бориш жараёнида алоқа бошқарувини ташкил этиш, Ўзбекистон Республикасининг алоқа ва телекоммуникация объектларида авария-тиклаш ишларини амалга ошириш, алоқа объектларида қўриқлашни амалга оширадиган профессионал таркибга эга бўлди.

Халқимизнинг энг катта бойлиги ҳисобланган – мамлакатимизда ҳукм сураётган тинчлик-осойишталикни, миллатлараро тотувликни Миллий армиямизга қаратилган мана шу эътибор билан изоҳлаш мақсадга мувофиқ.

Қуролли Кучларимизнинг салоҳиятини ҳар томонлама мустаҳкамлашга қаратилаётган алоҳида эътибор шахсий таркибнинг жанговар ва маънавий тайёргарлиги юксалиши, Ватан ҳимоячиларининг юксак ақл-заковати, интеллектуал салоҳияти, мустаҳкам иродаси, ўз халқига садоқати каби олижаноб хусусият ва фазилатларининг шаклланишига хизмат қилмоқда.

Байрам арафасида Ўзбекистон Республикаси Президентининг фармони билан бошқарманинг ҳарбий хизматчилари “Содиқ хизматлари учун” ҳамда “Шуҳрат” медаллари , “Дўстлик” ордени билан тақдирландилар.

Ватан ҳимоячилари куни нафақат ҳарбийлар, балки бутун халқимизнинг улуғ байрамидир. Чунки дунёда Ватан ҳимоясидан муқаддас, шарафли иш йўқ. Бу байрам ёшларимизни юртимиздаги тинчлик-осойишталикнинг қадрига етишга, мамлакатимизда олиб борилаётган улкан бунёдкорлик ва яратувчилик ишларининг муносиб давомчилари бўлишга даъват этишга хизмат қиладиган гўзал тадбирдир.

Азиз дўстлар! Ватанимиз мудофаасини мустаҳкамлашда ўз бурчини садоқат билан адо этаётган, халқимиз тинчлиги ва сарҳадларимиз дахлсизлигини таъминлашдек шарафли касбни ҳаётининг мазмуни деб билган мард ва жасур ўғлонлар!

Ватанга хизмат – бу шараф. Юртни қўриклаш эса – ифтихордир. Бугун Қуролли Кучларимиз сафида хизмат қилаётган ҳар бир инсон буни яхши билади.

Яна бир бор барчангизни мамлакатимиз ҳаётидаги қутлуғ сана – Ватан ҳимоячилари куни ва Ўзбекистон Республикаси Қуролли Кучлари ташкил этилганининг 26 йиллиги муносабати билан чин қалбимдан самимий муборакбод этаман. Хонадонингизга фаровонлик, касби-корингизга барака тилайман.

**Эътиборингиз учун ташаккур!**